CELEX: 52020PC0626
Language: el
Date: 2020-09-28
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης για τη διατήρηση του σολομού στον Βόρειο Ατλαντικό Ωκεανό όσον αφορά την αίτηση προσχώρησης στην εν λόγω σύμβαση που υπέβαλε το Ηνωμένο Βασίλειο και την κατάργηση της απόφασης (ΕΕ) 2019/937

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.9.2020
            COM(2020) 626 final
            2020/0282(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης για τη διατήρηση του σολομού στον Βόρειο Ατλαντικό Ωκεανό όσον αφορά την αίτηση προσχώρησης στην εν λόγω σύμβαση που υπέβαλε το Ηνωμένο Βασίλειο και την κατάργηση της απόφασης (ΕΕ) 2019/937 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο όργανο που συστάθηκε από τη σύμβαση για τη διατήρηση του σολομού στον Βόρειο Ατλαντικό Ωκεανό
                  1
                (στο εξής: σύμβαση NASCO) σε σχέση με την προσχώρηση —αυτόνομα κατά τη μεταβατική περίοδο— του Ηνωμένου Βασιλείου της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) στην εν λόγω σύμβαση.
            
            
               2.Πλαίσιο της πρότασης
            
            
               Στις 29 Μαρτίου 2017, το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ευρωπαϊκή Ένωση δυνάμει του άρθρου 50 της Συνθήκης για την Ευρωπαϊκή Ένωση. 
            
            
               Η Ένωση και το Ηνωμένο Βασίλειο διαπραγματεύθηκαν συμφωνία αποχώρησης σύμφωνα με το άρθρο 50 της Συνθήκης για την Ευρωπαϊκή Ένωση. Αφού επετεύχθη συμφωνία στις 17 Οκτωβρίου 2019, η συμφωνία αποχώρησης
                  2
                τέθηκε σε ισχύ την 1η Φεβρουαρίου 2020, μαζί με την πολιτική διακήρυξη για τον καθορισμό του πλαισίου της μελλοντικής εταιρικής σχέσης ΕΕ-Ηνωμένου Βασιλείου. 
            
            
               Το άρθρο 127 παράγραφος 1 της συμφωνίας αποχώρησης προβλέπει μεταβατική περίοδος κατά τη διάρκεια της οποίας το δίκαιο της Ένωσης θα εξακολουθήσει να εφαρμόζεται για το Ηνωμένο Βασίλειο και εντός αυτού (στο εξής: μεταβατική περίοδος). Η μεταβατική περίοδος λήγει στις 31 Δεκεμβρίου 2020. Το άρθρο 129 παράγραφος 1 της συμφωνίας αποχώρησης προβλέπει ότι, κατά τη διάρκεια της μεταβατικής περιόδου, το Ηνωμένο Βασίλειο δεσμεύεται από τις υποχρεώσεις που απορρέουν από τις διεθνείς συμφωνίες τις οποίες έχουν συνάψει η Ένωση, τα κράτη μέλη ενεργώντας εξ ονόματός της ή η Ένωση και τα κράτη μέλη της ενεργώντας από κοινού. Το άρθρο 129 παράγραφος 3 της συμφωνίας αποχώρησης προβλέπει ότι, σύμφωνα με την αρχή της ειλικρινούς συνεργασίας, το Ηνωμένο Βασίλειο, κατά τη διάρκεια της μεταβατικής περιόδου, δεν προβαίνει σε καμία πράξη ή πρωτοβουλία η οποία είναι πιθανόν να βλάψει τα συμφέροντα της Ένωσης, ειδικότερα στο πλαίσιο τυχόν διεθνούς οργάνωσης, οργανισμού, διάσκεψης ή φόρουμ όπου το Ηνωμένο Βασίλειο συμμετέχει αυτόνομα. 
            
            
               Η Ένωση έχει ενημερώσει τους διεθνείς εταίρους της σχετικά με τις ειδικές ρυθμίσεις που προβλέπονται στη συμφωνία αποχώρησης. Η συμφωνία ορίζει ότι, κατά τη διάρκεια της μεταβατικής περιόδου, το Ηνωμένο Βασίλειο θα αντιμετωπίζεται ως κράτος μέλος για τους σκοπούς των διεθνών συμφωνιών που έχει συνάψει η Ένωση. 
            
            
               Δεδομένου ότι η Ένωση είναι συμβαλλόμενο μέρος της σύμβασης NASCO, η σύμβαση εφαρμόζεται επί του παρόντος στο Ηνωμένο Βασίλειο. Ωστόσο, θα παύσει να εφαρμόζεται την ημερομηνία κατά την οποία το Ηνωμένο Βασίλειο δεν θα καλύπτεται πλέον από τη σύμβαση NASCO ως κράτος μέλος της Ένωσης.
            
            
               Κύριος στόχος της σύμβασης NASCO είναι «να συμβάλλει, μέσω των αμοιβαίων διαβουλεύσεων και της συνεργασίας, στη διατήρηση, την ανανέωση, την ανάπτυξη και την ορθολογική διαχείριση των αποθεμάτων σολομού (...), λαμβάνοντας υπόψη τις σημαντικότερες διαθέσιμες σχετικές επιστημονικές πληροφορίες.» Η σύμβαση NASCO άρχισε να ισχύει την 1η Οκτωβρίου 1983. Το Συμβούλιο της Ευρωπαϊκής Ένωσης είναι ο θεματοφύλακας της σύμβασης NASCO. 
            
            
               Με την επιστολή του της 28ης Φεβρουαρίου 2019, το Ηνωμένο Βασίλειο υπέβαλε αίτηση στον πρόεδρο του συμβουλίου NASCO, ζητώντας έγκριση της προσχώρησής του στη σύμβαση NASCO. Στις 11 Μαρτίου 2019, η γραμματεία NASCO την κοινοποίησε σε όλα τα μέρη της σύμβασης, συμπεριλαμβανομένης της Ευρωπαϊκής Επιτροπής. Σύμφωνα με το άρθρο 17 της σύμβασης NASCO, για να επικυρωθεί η προσχώρηση του Ηνωμένου Βασιλείου απαιτείται προηγούμενη έγκριση του συμβουλίου NASCO.
            
            
               Το Ηνωμένο Βασίλειο διευκρίνισε ότι η αίτησή του υποβλήθηκε στο πλαίσιο του σχεδιασμού έκτακτης ανάγκης ελλείψει συμφωνίας αποχώρησης. Στην αίτησή του, το Ηνωμένο Βασίλειο διευκρίνισε ότι «[σ]ε περίπτωση που η συμφωνία αποχώρησης υπογραφεί, επικυρωθεί και εγκριθεί [...] το Ηνωμένο Βασίλειο δεν θα καταθέσει την πράξη προσχώρησής του για να καταστεί πλήρες μέλος του NASCO με ισχύ από τη στιγμή της αποχώρησής του από την Ευρωπαϊκή Ένωση.»
            
            
               Στις 27 Μαΐου 2019, το Συμβούλιο εξέδωσε την απόφαση (ΕΕ) 2019/937
                  3
                σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης NASCO όσον αφορά την αίτηση προσχώρησης στην εν λόγω σύμβαση που υποβλήθηκε από το Ηνωμένο Βασίλειο. Η απόφαση αυτή ήταν ευνοϊκή για την προσχώρηση του Ηνωμένου Βασιλείου στη σύμβαση NASCO, αλλά η έγκριση θα τεθεί σε ισχύ μετά από τη λήξη ισχύος του δικαίου της Ένωσης για το Ηνωμένο Βασίλειο.
            
            
               Σύμφωνα με το άρθρο 129 παράγραφος 4 της συμφωνίας αποχώρησης, κατά τη διάρκεια της μεταβατικής περιόδου, το Ηνωμένο Βασίλειο δύναται να διαπραγματευτεί, να υπογράψει και να κυρώσει διεθνείς συμφωνίες στις οποίες προσχωρεί αυτόνομα στους τομείς αποκλειστικής αρμοδιότητας της Ένωσης, υπό τον όρο ότι οι εν λόγω συμφωνίες δεν τίθενται σε ισχύ ούτε εφαρμόζονται κατά τη διάρκεια της μεταβατικής περιόδου, εκτός εάν λάβει σχετική εξουσιοδότηση από την Ένωση. Η απόφαση 2020/135 του Συμβουλίου
                  4
                καθορίζει τις προϋποθέσεις και τη διαδικασία για τη χορήγηση της εν λόγω εξουσιοδότησης.
            
            
               Με επιστολή της 3ης Απριλίου 2020, το Ηνωμένο Βασίλειο γνωστοποίησε στην Ευρωπαϊκή Επιτροπή την πρόθεσή του να παράσχει την έγκρισή του, αυτόνομα, ώστε να δεσμεύεται από από τη σύμβαση NASCO. 
            
            
               Στις 9 Ιουλίου 2020, η Γραμματεία έλαβε ηλεκτρονικό μήνυμα από το Συμβούλιο της Ευρωπαϊκής Ένωσης (τον θεματοφύλακα της σύμβασης NASCO) στο οποίο επισυνάπτονται αίτηση προσχώρησης του Ηνωμένου Βασιλείου στη σύμβαση NASCO και επιστολή προς τον πρόεδρο του NASCO. Το εν λόγω ηλεκτρονικό μήνυμα διανεμήθηκε στις 24 Ιουλίου 2020. Στην επιστολή προς τον πρόεδρο αναφέρεται ότι «Το Ηνωμένο Βασίλειο προτίθεται να προσχωρήσει στη σύμβαση κατά τρόπο συνεπή προς τις υποχρεώσεις του που απορρέουν από τη συμφωνία αποχώρησης...».
            
            
               Με την εκτελεστική απόφαση XXX του Συμβουλίου
                  5
               , εξουσιοδοτείται το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από τη σύμβαση NASCO, εφόσον πληρούνται οι όροι που καθορίζονται στο άρθρο 3 παράγραφος 1 της απόφασης (ΕΕ) 2020/135. 
            
            
            
               2.1.Ο Οργανισμός για τη Διατήρηση του Σολομού του Βόρειου Ατλαντικού
            
         
         
            
               Ο Οργανισμός για τη Διατήρηση του Σολομού του Βόρειου Ατλαντικού είναι διεθνής οργανισμός που έχει συσταθεί δυνάμει της σύμβασης NASCO. Συστάθηκε λαμβάνοντας άμεσα υπόψη τις ειδικές διατάξεις για τα ανάδρομα αποθέματα που καθορίζονται στο άρθρο 66 της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982 («UNCLOS»)
                  6
               . 
            
            
               Η σύμβαση εφαρμόζεται για τα αποθέματα άγριου σολομού που μεταναστεύουν πέρα από τις αλιευτικές ζώνες που υπάγονται στη δικαιοδοσία των παράκτιων κρατών του Ατλαντικού Ωκεανού βόρεια του γεωγραφικού πλάτους 36°N και καθ’ όλο το μήκος της μεταναστευτικής τους ακτίνας. 
            
            
               Κατά συνέπεια, ο NASCO είναι υπεύθυνος για τη ρύθμιση της αλιείας άγριου σολομού στη θάλασσα σε ολόκληρο τον Βόρειο Ατλαντικό. Εξετάζει επίσης ζητήματα σχετικά με τη διατήρηση των αποθεμάτων άγριου σολομού. Σε ευρύτερο πλαίσιο, ο NASCO εξετάζει επίσης περαιτέρω μέτρα για τα ύδατα υπό τη δικαιοδοσία των συμβαλλόμενων μερών, τα οποία είναι αναγκαία, προκειμένου να εξασφαλίζεται η επιβίωση του άγριου σολομού του Ατλαντικού. 
            
            
               Ο NASCO διαθέτει νομική προσωπικότητα και οι σχέσεις του, τόσο με άλλους διεθνείς οργανισμούς όσο και στην επικράτεια των συμβαλλόμενων μερών, διέπονται από την ικανότητα δικαιοπραξίας που είναι αναγκαία για την άσκηση των καθηκόντων του και την επίτευξη των στόχων του.
            
            
               2.2.Ο NASCO
            
            
               Ο NASCO αποτελείται από ένα συμβούλιο, τρεις περιφερειακές επιτροπές (επιτροπή Βορείου Αμερικής, επιτροπή Βορειοανατολικού Ατλαντικού και επιτροπή Δυτικής Γροιλανδίας) και μία γραμματεία. Το συμβούλιο περιλαμβάνει εκπροσώπους από όλα τα συμβαλλόμενα μέρη της σύμβασης: τον Καναδά, τη Δανία (όσον αφορά τις Φερόες Νήσους & τη Γροιλανδία), την Ευρωπαϊκή Ένωση, τη Νορβηγία, τη Ρωσική Ομοσπονδία και τις Ηνωμένες Πολιτείες της Αμερικής. Η Γαλλία (όσον αφορά το Σεν Πιερ και Μικελόν) παρευρίσκεται στις συνεδριάσεις του NASCO ως παρατηρητής.
            
            
               Η Ευρωπαϊκή Ένωση είναι συμβαλλόμενο μέρος της σύμβασης NASCO επειδή το αντικείμενό της εμπίπτει στο πεδίο εφαρμογής της κοινής αλιευτικής πολιτικής, για την οποία η Ένωση έχει αποκλειστική αρμοδιότητα. Τα κράτη μέλη καλύπτονται από τη σύμβαση NASCO βάσει του δικαίου της Ένωσης. 
            
            
               Η Ευρωπαϊκή Ένωση είναι πλήρες μέλος τόσο της επιτροπής Βορειοανατολικού Ατλαντικού όσο και της επιτροπής Δυτικής Γροιλανδίας. Στην επιτροπή Βορείου Αμερικής, η Ευρωπαϊκή Ένωση έχει το δικαίωμα να υποβάλλει και να ψηφίζει προτάσεις για ρυθμιστικά μέτρα σχετικά με τα αποθέματα άγριου σολομού που προέρχονται από επικράτειες της Ένωσης. Για τον σκοπό αυτό, η Ένωση θεωρείται μέλος της παρούσας επιτροπής όσον αφορά την εξέταση τέτοιου είδους προτάσεων.
            
            
               2.3.Η προβλεπόμενη πράξη του NASCO
            
            
               Η σύμβαση NASCO είναι ανοικτή, με την επιφύλαξη της έγκρισης του συμβουλίου NASCO, για την προσχώρηση κάθε κράτους που έχει δικαιοδοσία επί αλιευτικής ζώνης στον Βόρειο Ατλαντικό Ωκεανό ή είναι κράτος προέλευσης αποθεμάτων σολομού. 
            
            
               Με την επιστολή του της 28ης Φεβρουαρίου 2019, το Ηνωμένο Βασίλειο υπέβαλε αίτηση στον πρόεδρο του συμβουλίου NASCO, ζητώντας έγκριση προσχώρησης στη σύμβαση NASCO. Στις 11 Μαρτίου 2019, η γραμματεία NASCO κοινοποίησε την εν λόγω αίτηση σε όλα τα μέρη της σύμβασης, συμπεριλαμβανομένης της Ευρωπαϊκής Επιτροπής. Δυνάμει του άρθρου 17 της σύμβασης NASCO, για να επικυρωθεί η προσχώρηση του Ηνωμένου Βασιλείου απαιτείται προηγούμενη έγκριση του συμβουλίου NASCO.  
            
            
               Οι αποφάσεις του συμβουλίου NASCO λαμβάνονται με πλειοψηφία τριών τετάρτων των ψήφων των μελών που είναι παρόντα και ψηφίζουν υπέρ ή κατά. Για τη διεξαγωγή ψηφοφορίας απαιτείται η παρουσία των δύο τρίτων των μελών του συμβουλίου. 
            
            
               Τα έγγραφα έγκρισης ή προσχώρησης κατατίθενται στον θεματοφύλακα. Για κάθε μέρος που προσχωρεί στη σύμβαση NASCO μετά την κατάθεση των απαιτούμενων εγγράφων επικύρωσης, έγκρισης ή προσχώρησης, η σύμβαση αρχίζει να ισχύει την ημερομηνία κατάθεσης του εγγράφου προσχώρησης. 
            
            
               3.Θέση που πρέπει να ληφθεί εξ ονόματος της Ένωσης
            
            
               Σκοπός της παρούσας απόφασης του Συμβουλίου είναι να μπορέσει η Επιτροπή να εγκρίνει, εξ ονόματος της Ένωσης, την προσχώρηση του Ηνωμένου Βασιλείου στη σύμβαση NASCO. 
            
            
               Βασικός στόχος της κοινής αλιευτικής πολιτικής, όπως ορίζεται στον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  7
               , είναι «να διασφαλίζει ότι οι δραστηριότητες αλιείας είναι περιβαλλοντικά, οικονομικά και κοινωνικά βιώσιμες και ότι υπόκεινται σε διαχείριση με τρόπο που είναι συμβατός με τον στόχο της επίτευξης οικονομικών, κοινωνικών οφελών και οφελών για την απασχόληση, καθώς και της αποκατάστασης και διατήρησης των αποθεμάτων ιχθύων πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση, συμβάλλοντας παράλληλα στη διαθεσιμότητα του επισιτιστικού εφοδιασμού». 
            
            
               Είναι προς το συμφέρον της Ένωσης το Ηνωμένο Βασίλειο να συνεργασθεί για τη διαχείριση των αποθεμάτων σολομού σε πλήρη συμφωνία με τις διατάξεις της UNCLOS, με τη συμφωνία των Ηνωμένων Εθνών για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας, της 10ης Δεκεμβρίου 1982, όσον αφορά τη διατήρηση και τη διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων της 4ης Αυγούστου 1995
                  8
                («UNFSA»), και με οποιασδήποτε άλλη διεθνή συμφωνία ή κανόνα διεθνούς δικαίου. 
            
            
               Δυνάμει του άρθρου 66 της UNCLOS, τα κράτη στους ποταμούς των οποίων αναπαράγονται ανάδρομα αποθέματα έχουν το πρωταρχικό συμφέρον σε αυτά τα αποθέματα και την ευθύνη για αυτά. Το κράτος καταγωγής ανάδρομων αποθεμάτων πρέπει να εξασφαλίζει τη διατήρησή τους με τη λήψη κατάλληλων ρυθμιστικών μέτρων για την αλιεία σε όλα τα ύδατα μέσα από τα εξωτερικά όρια της αποκλειστικής οικονομικής του ζώνης. Στις περιπτώσεις που τα ανάδρομα αποθέματα μεταναστεύουν σε ύδατα ή μέσω υδάτων μέσα από τα εξωτερικά όρια της αποκλειστικής οικονομικής ζώνης ενός κράτους εκτός του κράτους καταγωγής, το κράτος αυτό πρέπει να συνεργάζεται με το κράτος καταγωγής για τη διατήρηση και διαχείριση των αποθεμάτων αυτών.
            
            
               Το κράτος καταγωγής ανάδρομων αποθεμάτων και τα άλλα κράτη που αλιεύουν τα αποθέματα αυτά πρέπει να προβαίνουν σε διευθετήσεις για την εφαρμογή του άρθρου 66 της UNCLOS. Αυτή η συνεργασία μπορεί να καθιερωθεί στο πλαίσιο περιφερειακών οργανώσεων διαχείρισης της αλιείας.
            
            
               Το Ηνωμένο Βασίλειο, ως κράτος καταγωγής και ως κράτος με δικαιοδοσία επί αλιευτικής ζώνης, έχει νόμιμα συμφέροντα εντός της περιοχής της σύμβασης NASCO, εφόσον τα ύδατα υπό την αποκλειστική οικονομική ζώνη του Ηνωμένου Βασιλείου και η παρακείμενη ανοικτή θάλασσα εμπίπτουν στην περιοχή της σύμβασης NASCO. 
            
         
         
            
               Η προσχώρηση του Ηνωμένου Βασιλείου στη σύμβαση NASCO θα επιτρέψει στο Ηνωμένο Βασίλειο να συνεργάζεται για τα μέτρα διαχείρισης και διατήρησης του σολομού, λαμβάνοντας δεόντως υπόψη τα δικαιώματα, τα συμφέροντα και τα καθήκοντα των άλλων χωρών και της Ευρωπαϊκής Ένωσης, και να διασφαλίζει ότι οι αλιευτικές δραστηριότητες δεν οδηγούν σε μη βιώσιμη εκμετάλλευση του/των αποθέματος/αποθεμάτων.
            
            
               Με βάση τα νόμιμα αλιευτικά συμφέροντα του Ηνωμένου Βασιλείου στην περιοχή της σύμβασης NASCO, την υποχρέωση του Ηνωμένου Βασιλείου να συνεργάζεται για τη διαχείριση της αλιείας και την ανάγκη να διασφαλιστεί ο δεσμευτικός χαρακτήρας των αποφάσεων του NASCO κατά την προσχώρηση του Ηνωμένου Βασιλείου, η Επιτροπή συνιστά την έγκριση της αίτησης του Ηνωμένου Βασιλείου.  
            
            
               Προτείνεται να εξουσιοδοτηθεί η Επιτροπή να ενημερώσει τον πρόεδρο του συμβουλίου NASCO για τη θέση της Ένωσης υπέρ της προσχώρησης του Ηνωμένου Βασιλείου από τη στιγμή που το ενωσιακό δίκαιο παύσει να ισχύει για το Ηνωμένο Βασίλειο και να ψηφίσει προς αυτή την κατεύθυνση στο πλαίσιο του συμβουλίου NASCO στην ψηφοφορία προσχώρησης του Ηνωμένου Βασιλείου. 
            
            
               Είναι σκόπιμο να καταργηθεί η απόφαση (ΕΕ) 2019/937 προκειμένου η Ένωση να μπορέσει να δώσει την έγκρισή της  για την προσχώρηση πριν από τη λήξη της μεταβατικής περιόδου. 
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  9
               .
            
            
               4.1.2.Εφαρμογή στην προκειμένη περίπτωση
            
            
               Η σύμβαση NASCO είναι ανοικτή, με την επιφύλαξη της έγκρισης του συμβουλίου NASCO, για την προσχώρηση κάθε κράτους που έχει δικαιοδοσία επί αλιευτικής ζώνης στον Βόρειο Ατλαντικό Ωκεανό ή είναι κράτος προέλευσης αποθεμάτων σολομού. 
            
            
               Οι αποφάσεις του συμβουλίου NASCO λαμβάνονται με πλειοψηφία τριών τετάρτων των ψήφων των μελών που είναι παρόντα και ψηφίζουν υπέρ ή κατά. Για τη διεξαγωγή ψηφοφορίας απαιτείται η παρουσία των δύο τρίτων των μελών του συμβουλίου NASCO. 
            
            
               Η προσχώρηση πραγματοποιείται με την κατάθεση πράξης προσχώρησης στον θεματοφύλακα και αρχίζει να ισχύει από την ημερομηνία παραλαβής της. 
            
            
               Ο θεματοφύλακας ενημερώνει όλα τα υπογράφοντα και τα προσχωρούντα μέρη για τις κατατιθέμενες πράξεις έγκρισης ή προσχώρησης και τους γνωστοποιεί την ημερομηνία και τα συμβαλλόμενα μέρη για τα οποία αρχίζει να ισχύει η παρούσα σύμβαση.
            
            
               Η προσχώρηση του Ηνωμένου Βασιλείου, όταν τεθεί σε ισχύ, θα είναι δεσμευτική βάσει του διεθνούς δικαίου σύμφωνα με το άρθρο 17 παράγραφος 3 της σύμβασης NASCO και είναι ικανή να επηρεάσει αποφασιστικά το περιεχόμενο της νομοθεσίας της ΕΕ. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της σύμβασης NASCO. Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της πράξης για την οποία λαμβάνεται θέση εξ ονόματος της Ένωσης. Αν η πράξη επιδιώκει πολλαπλούς σκοπούς ή έχει αρκετές συνιστώσες, και αν ένας από τους εν λόγω σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να βασίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
         
         
            
               Ο κύριος στόχος και το περιεχόμενο της προβλεπόμενης πράξης αφορούν την κοινή αλιευτική πολιτική.
            
            
               Συνεπώς, η ουσιαστική νομική βάση της προτεινόμενης απόφασης είναι το άρθρο 43 της ΣΛΕΕ.
            
            
               4.3.Συμπέρασμα
            
            
               Το άρθρο 43 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               2020/0282 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης για τη διατήρηση του σολομού στον Βόρειο Ατλαντικό Ωκεανό όσον αφορά την αίτηση προσχώρησης στην εν λόγω σύμβαση που υπέβαλε το Ηνωμένο Βασίλειο και την κατάργηση της απόφασης (ΕΕ) 2019/937 
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση για τη διατήρηση του σολομού στον Βόρειο Ατλαντικό Ωκεανό
                  10
                (στο εξής: σύμβαση NASCO) εγκρίθηκε με την απόφαση 82/886/ΕΟΚ του Συμβουλίου
                  11
                και άρχισε να ισχύει την 1η Οκτωβρίου 1983. 
            
            
               (2)Δεδομένου ότι η Ένωση είναι συμβαλλόμενο μέρος της σύμβασης NASCO, η σύμβαση εφαρμόζεται επί του παρόντος στο Ηνωμένο Βασίλειο.
            
            
               (3)Δυνάμει του άρθρου 17 παράγραφος 3 της σύμβασης NASCO, η σύμβαση είναι ανοικτή, με την επιφύλαξη της έγκρισης του συμβουλίου του Οργανισμού για τη Διατήρηση του Σολομού του Βόρειου Ατλαντικού, που συστάθηκε με τη σύμβαση NASCO, για την προσχώρηση κάθε κράτους που έχει δικαιοδοσία επί αλιευτικής ζώνης στον Βόρειο Ατλαντικό Ωκεανό ή είναι κράτος προέλευσης αποθεμάτων σολομού.
            
            
               (4)Στις 27 Μαΐου 2019, το Συμβούλιο εξέδωσε την απόφαση (ΕΕ) 2019/937
                  12
                σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης NASCO όσον αφορά την αίτηση προσχώρησης στην εν λόγω σύμβαση που υποβλήθηκε από το Ηνωμένο Βασίλειο. Η απόφαση αυτή ήταν ευνοϊκή για την προσχώρηση του Ηνωμένου Βασιλείου στη σύμβαση NASCO, αλλά η έγκριση θα τεθεί σε ισχύ μετά από τη λήξη ισχύος του δικαίου της Ένωσης για το Ηνωμένο Βασίλειο.
            
            
               (5)Σύμφωνα με το άρθρο 129 παράγραφος 4 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, κατά τη διάρκεια της μεταβατικής περιόδου, το Ηνωμένο Βασίλειο δύναται να διαπραγματευθεί, να υπογράψει και να κυρώσει διεθνείς συμφωνίες στις οποίες προσχωρεί αυτόνομα στους τομείς αποκλειστικής αρμοδιότητας της Ένωσης, υπό τον όρο ότι οι εν λόγω συμφωνίες δεν τίθενται σε ισχύ ούτε εφαρμόζονται κατά τη διάρκεια της μεταβατικής περιόδου, εκτός εάν λάβει σχετική εξουσιοδότηση από την Ένωση. Η απόφαση (ΕΕ) 2020/135 του Συμβουλίου
                  13
                καθορίζει τις προϋποθέσεις και τη διαδικασία για τη χορήγηση της εν λόγω εξουσιοδότησης.
            
            
               (6)Με την επιστολή του της 3ης Απριλίου 2020, το Ηνωμένο Βασίλειο γνωστοποίησε στην Ευρωπαϊκή Επιτροπή την πρόθεσή του να παράσχει την έγκρισή του, αυτόνομα, ώστε να δεσμεύεται από τη σύμβαση NASCO κατά τη διάρκεια της μεταβατικής περιόδου.
            
            
               (7)Με την εκτελεστική απόφαση (ΕΕ) 2020/XXX του Συμβουλίου
                  14
               , εξουσιοδοτείται το Ηνωμένο Βασίλειο να παράσχει την έγκρισή του, αυτόνομα, ώστε να δεσμεύεται από τη σύμβαση NASCO, εφόσον πληρούνται οι όροι που καθορίζονται στο άρθρο 3 παράγραφος 1 της απόφασης (ΕΕ) 2020/135.
            
            
               (8)Δυνάμει του άρθρου 66 της Σύμβασης των Ηνωμένων Εθνών για το Δίκαιο της Θάλασσας («UNCLOS»)
                  15
               , τα κράτη στους ποταμούς των οποίων αναπαράγονται ανάδρομα αποθέματα έχουν το πρωταρχικό συμφέρον σε αυτά τα αποθέματα και την ευθύνη για αυτά. Το κράτος καταγωγής ανάδρομων αποθεμάτων πρέπει να εξασφαλίζει τη διατήρησή τους με τη λήψη κατάλληλων ρυθμιστικών μέτρων για την αλιεία σε όλα τα ύδατα μέσα από τα εξωτερικά όρια της αποκλειστικής οικονομικής του ζώνης. Στις περιπτώσεις που τα ανάδρομα αποθέματα μεταναστεύουν σε ύδατα ή μέσω υδάτων μέσα από τα εξωτερικά όρια της αποκλειστικής οικονομικής ζώνης ενός κράτους εκτός του κράτους καταγωγής, το κράτος αυτό πρέπει να συνεργάζεται με το κράτος καταγωγής για τη διατήρηση και διαχείριση των αποθεμάτων αυτών. 
            
         
         
            
               (9)Προκειμένου να αποτραπεί η μη βιώσιμη αλιεία, είναι προς το συμφέρον της Ένωσης το Ηνωμένο Βασίλειο να συνεργασθεί για τη διαχείριση των αποθεμάτων σολομού σε πλήρη συμφωνία με τις διατάξεις της UNCLOS, με τη συμφωνία των Ηνωμένων Εθνών για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας, της 10ης Δεκεμβρίου 1982, όσον αφορά τη διατήρηση και τη διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων της 4ης Αυγούστου 1995 («UNFSA»)
                  16
               , και με οποιασδήποτε άλλη διεθνή συμφωνία ή κανόνα διεθνούς δικαίου. 
            
            
               (10)Όπως προβλέπεται στο άρθρο 66 της UNCLOS, το κράτος καταγωγής ανάδρομων αποθεμάτων και τα άλλα κράτη που αλιεύουν τα αποθέματα αυτά πρέπει να προβαίνουν σε διευθετήσεις για την εφαρμογή του εν λόγω άρθρου. Αυτή η συνεργασία μπορεί να καθιερωθεί στο πλαίσιο περιφερειακών οργανώσεων διαχείρισης της αλιείας.
            
            
               (11)Η προσχώρηση του Ηνωμένου Βασιλείου στη σύμβαση NASCO θα επιτρέψει στο Ηνωμένο Βασίλειο να συνεργάζεται για τα αναγκαία μέτρα διατήρησης και διαχείρισης, λαμβάνοντας δεόντως υπόψη τα δικαιώματα, τα συμφέροντα και τα καθήκοντα των άλλων χωρών και της Ένωσης, και να διασφαλίζει ότι οι αλιευτικές δραστηριότητες ασκούνται με τρόπο που οδηγεί στη βιώσιμη εκμετάλλευση των σχετικών αποθεμάτων σολομού.
            
            
               (12)Η προσχώρηση του Ηνωμένου Βασιλείου πριν από τη λήξη της μεταβατικής περιόδου θα επιτρέψει στο Ηνωμένο Βασίλειο να υλοποιήσει πλήρως τις υποχρεώσεις που απορρέουν από την UNCLOS όσον αφορά τα μέτρα διατήρησης και διαχείρισης που αρχίζουν να ισχύουν από τη στιγμή κατά την οποία λήγει η μεταβατική περίοδος και το δίκαιο της Ένωσης παύει να ισχύει για το Ηνωμένο Βασίλειο. Ως εκ τούτου, είναι προς το συμφέρον της Ένωσης να εγκρίνει την αίτηση προσχώρησης στη σύμβαση NASCO που υπέβαλε το Ηνωμένο Βασίλειο.
            
            
               (13)Για λόγους σαφήνειας και ασφάλειας δικαίου, η απόφαση (ΕΕ) 2019/937 θα πρέπει να καταργηθεί,  
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               1.Η θέση που πρέπει να ληφθεί εξ ονόματος της Ένωσης στο συμβούλιο του Οργανισμού για τη Διατήρηση του Σολομού του Βόρειου Ατλαντικού (στο εξής: συμβούλιο NASCO), που συστάθηκε από τη σύμβαση για τη διατήρηση του σολομού στον Βόρειο Ατλαντικό Ωκεανό (στο εξής: σύμβαση NASCO) είναι να εγκρίνει την αίτηση προσχώρησης του Ηνωμένου Βασιλείου στην εν λόγω σύμβαση. 
            
            
               2.Η Επιτροπή εξουσιοδοτείται να ψηφίσει στο συμβούλιο NASCO σχετικά με την προσχώρηση του Ηνωμένου Βασιλείου στη σύμβαση NASCO και τη συμμετοχή του Ηνωμένου Βασιλείου στην επιτροπή Δυτικής Γροιλανδίας και στην επιτροπή Βορειοανατολικού Ατλαντικού. 
            
            
               Άρθρο 2
            
            
               Η απόφαση (ΕΕ) 2019/937 καταργείται. 
            
            
               Άρθρο 3
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 378 της 31.12.1982, σ. 24. 
               
               
                  
                     (2)
                  
                        Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, ΕΕ C 384I της 12.11.2019, σ. 1.
               
               
                  
                     (3)
                  
                        Απόφαση (ΕΕ) 2019/937 του Συμβουλίου, της 27ης Μαΐου 2019, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης για τη διατήρηση του σολομού στον Βόρειο Ατλαντικό Ωκεανό όσον αφορά την αίτηση προσχώρησης στην εν λόγω σύμβαση που υπέβαλε το Ηνωμένο Βασίλειο, ΕΕ L 149 της 7.6.2019, σ. 61.
               
               
                  
                     (4)
                  
                        Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, ΕΕ L 29 της 31.1.2020, σ. 1.
               
               
                  
                     (5)
                  
                        Εκτελεστική απόφαση (ΕΕ) 2020/XXX του Συμβουλίου, της [ημερομηνία], σχετικά με την εξουσιοδότηση του Ηνωμένου Βασιλείου να παράσχει την έγκρισή του, αυτόνομα, ώστε να δεσμεύεται από ορισμένες διεθνείς συμφωνίες που τίθενται σε ισχύ ή εφαρμόζονται κατά τη διάρκεια της μεταβατικής περιόδου στον τομέα της κοινής αλιευτικής πολιτικής της Ένωσης (ΕΕ L xxx της xxx, σ. xxx).
               
               
                  
                     (6)
                  
                        Σύμβαση των Ηνωμένων Εθνών για το Δίκαιο της Θάλασσας, ΕΕ L 179 της 23.6.1998, σ. 3.
               
               
                  
                     (7)
                  
                        ΕΕ L 354 της 28.12.2013, σ. 22.
               
               
                  
                     (8)
                  
                        Συμφωνία για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, οι οποίες αφορούν τη διατήρηση και τη διαχείριση των αλληλοεπικαλυπτομένων αποθεμάτων ιχθύων και των αποθεμάτων άκρως μεταναστευτικών ιχθύων — Δήλωση σχετικά με την αρμοδιότητα της Ευρωπαϊκής Κοινότητας — Ερμηνευτικές δηλώσεις, ΕΕ L 189 της 3.7.1998, σ. 17.
               
               
                  
                     (9)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (10)
                  
                        ΕΕ L 378 της 31.12.1982, σ. 25.
               
               
                  
                     (11)
                  
                        Απόφαση 82/886/ΕΟΚ του Συμβουλίου, της 13ης Δεκεμβρίου 1982, για τη σύναψη σύμβασης για τη διατήρηση του σολομού στο Βόρειο Ατλαντικό Ωκεανό (ΕΕ L 378 της 31.12.1982, σ. 24). 
               
               
                  
                     (12)
                  
                        Απόφαση (ΕΕ) 2019/937 του Συμβουλίου, της 27ης Μαΐου 2019, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της σύμβασης για τη διατήρηση του σολομού στον Βόρειο Ατλαντικό Ωκεανό όσον αφορά την αίτηση προσχώρησης στην εν λόγω σύμβαση που υπέβαλε το Ηνωμένο Βασίλειο, ΕΕ L 149 της 7.6.2019, σ. 61.
               
               
                  
                     (13)
                  
                        Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, ΕΕ L 29 της 31.1.2020, σ. 1).
               
               
                  
                     (14)
                  
                        Εκτελεστική απόφαση (ΕΕ) 2020/XXX του Συμβουλίου, της [ημερομηνία], σχετικά με την εξουσιοδότηση του Ηνωμένου Βασιλείου να παράσχει την έγκρισή του, αυτόνομα, ώστε να δεσμεύεται από ορισμένες διεθνείς συμφωνίες που τίθενται σε ισχύ ή εφαρμόζονται κατά τη διάρκεια της μεταβατικής περιόδου στον τομέα της κοινής αλιευτικής πολιτικής της Ένωσης (ΕΕ L xxx της xxx, σ. xxx).
               
               
                  
                     (15)
                  
                        ΕΕ L 179 της 23.6.1998, σ. 3.
               
               
                  
                     (16)
                  
                        ΕΕ L 189 της 3.7.1998, σ. 14.